Komisijos reglamentas (EEB) Nr. 1620/81
1981 m. birželio 15 d.
dėl prekių klasifikavimo bendrojo muitų tarifo 87.01 B pozicijoje
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1969 m. sausio 16 d. Tarybos reglamentą (EEB) Nr. 97/69 dėl priemonių, kurių reikia imtis, kad vienodai būtų taikoma bendrojo muitų tarifo nomenklatūrą [1], su paskutiniais pakeitimais, padarytais Graikijos stojimo aktu, ypač į jo 3 straipsnį,
kadangi, siekiant užtikrinti vienodą bendrojo muitų tarifo nomenklatūros taikymą, reikia priimti nuostatą dėl miškų ūkiui skirtų savaeigių mechanizmų, prie kurių galima priderinti įvairius priedus, leidžiančius tiems mechanizmams atlikti įvairias operacijas su medžiu, tokias kaip: kėlimas, tvarkymas, traukimas, stūmimas, pakrovimas, iškrovimas, žievės šalinimas ir pjaustymas tam tikro ilgio gabalais, klasifikavimo;
kadangi bendrojo muitų tarifo, pridėto prie Tarybos reglamento (EEB) Nr. 950/68 [2] su paskutiniais pakeitimais, padarytais Reglamentu (EEB) Nr. 853/81 [3], 84.22 pozicijoje klasifikuojami kėlimo, tvarkymo, pakrovimo arba iškrovimo mechanizmai, 84.23 pozicijoje klasifikuojami kasimo, lyginimo ir panašūs žemės darbų mechanizmai, 84.28 pozicijoje klasifikuojami kiti žemės ūkio mechanizmai, o 87.01 pozicijoje klasifikuojami traktoriai, išskyrus geležinkelio stočių platformose naudojamo tipo;
kadangi šios pozicijos tinka minėtiems mechanizmams klasifikuoti;
kadangi pagal 87 skirsnio 1 pastabą, tame skirsnyje, ypač pozicijoje Nr. 87.01, laikoma, kad traktoriai yra transporto priemonės, suprojektuotos traukti arba stumti kitą transporto priemonę, įrenginį arba krovinį;
kadangi mechanizmo, kuris suprojektuotas ne tik traukti ar stumti, bet ir atlikti bet kurią iš 84.22, 84.23 arba 84.28 pozicijoje nurodytų funkcijų, varomosios bazės, sudarančios neatsiejamą mechanizmo dalį, neįtrauktos į 87.01 poziciją;
kadangi, nors minėti mechanizmai ir gali atlikti įvairias operacijas priderinus įrenginius, iš esmės jie yra suprojektuoti traukti ir stumti krovinius (nukirstus medžius), todėl jų negalima klasifikuoti kaip mechanizmų, skirtų atlikti būtent pozicijose 84.22 ir 84.23 arba 84.28 pozicijoje nurodytas funkcijas;
kadangi todėl šie mechanizmai turi būti klasifikuojami 87.01 pozicijoje; kadangi jų paskirtis yra atlikti operacijas, kurias paprastai atlieka miškų ūkio traktoriai, juos reikia klasifikuoti 87.01 B pozicijoje;
kadangi šiame reglamente numatytos priemonės atitinka Bendrojo muitų tarifo nomenklatūros komiteto nuomonę,
PRIĖMĖ ŠĮ REGLAMENTĄ:
1 straipsnis
Miškų ūkiui skirti savaeigiai mechanizmai, prie kurių galima priderinti įvairius priedus, leidžiančius tiems mechanizmams atlikti įvairias operacijas su medžiu, tokias kaip: kėlimas, tvarkymas, traukimas, stūmimas, pakrovimas, iškrovimas, žievės šalinimas ir pjaustymas tam tikro ilgio gabalais, klasifikuojami šioje bendrojo muitų tarifo pozicijoje:
87.01 Traktoriai (išskyrus tuos, kurie klasifikuojami 87.07 pozicijoje), su nuimamais įtaisais, gervėmis arba skriemuliais ar be jų:
B. Žemės ūkio traktoriai (išskyrus pėsčiojo traktorininko valdomus traktorius) ir miškų ūkio traktoriai, ratiniai.
2 straipsnis
Šis reglamentas įsigalioja 42 dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1981 m. birželio 15 d.